《奉和圣制送王晙巡边应制》
唐代·张说

六月歌周雅，三边遣夏卿。欲施攻战法，先作简稽行。

礼乐知谋攻，春秋识用兵。一劳堪定国，万里即长城。

策有和戎利，威传破虏名。军前雨洒道，楼上月临营。

别藻瑶华降，同衣锦襮荣。关山由义近，戎马为恩轻。

丝竹路傍散，风云马上生。朝廷谓吉甫，邦国望君平。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。